Knap havde Connie Sadolin Hvid åbnet døren 18.30, før det strømmede ind med nisse-glade kunder. For i denne uge afholder hun igen tre af sine populære nisse-aftner i Biksen i Aalestrup - og de er alle samme udsolgt, ligesom de altid har været. - Jeg kan ikke forklare det, og jeg ved virkelig ikke, hvad jeg skal sige, for det er imponerende, og vi er så glade for det, siger Connie Sadolin Hvid, der har haft Biksen i Aalestrup i 33 år og nu driver den med sin mand, Svend Ejlskov. Nisse-aften blev en realitet hos Biksen tilbage i 2017, hvor en tidligere ansat fik ideen. Tidligere havde de blandt andet haft smykke-aftner. - Vi kan godt lide at gøre noget uden for normen, og så havde de nær stormet os det første år, og så tænkte vi, at her er noget, vi kan, siger Connie Sadolin Hvid. Over 60 kunder hver aften 63 kunder havde købt billet til aftenen, som foregår fra 18.30-20.30. Foruden nisser fra gulv til loft, så byder aftenen også på gløgg, vin, sodavand, chokolade, småkager, konkurrencer og en gave til alle besøgende. Selv var alt personale kaldt ind, og de spiser sammen før det går løs. - Vi synes selv det er hyggeligt med sådan en aften, selvom vi har travlt, for vi er selv nissetossede, siger Connie Sadolin Hvid. I alt får Biksen besøg af over 180 kunder til nisse-aftner i år. Nisser med navne er et hit Selvom mange af kunderne kommer for hyggens skyld, så kommer de også for de populære Etly Klarborg nisser, som Connie Sadolin Hvid kører 20 procent på i aftenens anledning. Nisserne har eksisteret i over 35 år, og er lavet af kunstneren Etly Klarborg. Butikken var da også fyldt op med både Anders, Astrid og Anton og et hav af andre Klarborg-nisser, som alle har det tilfælles, at de har navne. - Der er bare noget ved de nisser. Vi samler på dem, og de er meget smukke. Og så er det fedt, at der er så mange forskellige, og at de har navne, siger Henrik Hedegaard Frederiksen, som havde taget turen til Aalestrup fra Herning. Han og familien besøger hvert år Biksen til nisseaften. Han var blandt andet også den første mand, der i sin tid deltog. Derudover har Biksen kunder fra Skagen og syd for Aarhus. Men de lokale kommer også. Joan Kramer Pedersen fra Løvel havde også taget en aften i Biksen for at få en hyggelig aften med sin veninde. For hende var det første gang til nisseaften. - Det er rigtig hyggeligt, og så elsker vi nisser, siger hun. Indehaver: Jeg er helt høj Connie Sadolin Hvid har ingen opskrift på, hvordan de år efter år kan melde alle billetter udsolgt, men hun er særligt i år glad for at bidrage til julehyggen. - Vi trænger til lidt hygge og lidt andet, fordi man hver eneste dag tænker over priser. Det her kan man sige er unødvendigt, men jeg tror bare, folk skal have den her aften med, og det er også dejligt for os andre, siger hun. Hun kunne også efter halvanden time konstatere, at aftenen igen var en succes. - Her er en fantastisk stemning, og du kan høre på summen, at ingen keder sig. Jeg er høj, det er jeg virkelig, siger Connie Sadolin Hvid. Biksens sidste nisseaften løber af stablen torsdag den tredje november i år.

Opsummering:
For sjette år i træk afholder Biksen i Aalestrup nisseaften, som igen i år er udsolgt flere uger i forvejen. Indehaver Connie Sadolin Hvid har ingen opskrift på succesen.